Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: távközlésről szóló 1992. évi LXXII. törvény 8—13. §-ai szerint köt szerződést az előfizetőkkel.
Paragraph Index: 985

1. A részünkre korábban megküldött koncepció és az MKM képviselőinek szóban kifejtett érvei ismeretében jogosnak ítéljük az Adatbázis létrehozásának két fő indokát — nevezetesen az állami támogatások felhasználásának ellenőrzését és az egyetemközi áthallgatásokból adódó kredit-transzfer menedzselését —, azonban megítélésünk szerint e feladatok nem igénylik egy központi, centralizált adatbázis felállítását, s a rendszer megvalósítása nem járhat a hallgatók információs önrendelkezési jogának aránytalan korlátozásával. Különösen nem tartjuk indokoltnak egy minisztériumi nyilvántartás létrehozását, amely révén központilag követhetővé válik, hogy melyik egyetemi polgár mikor, hol és milyen képzésben vesz részt, milyen eredménnyel, milyen tárgyakat hallgat, tanulmányait milyen indokkal szünetelteti vagy folytatja, hol mennyi támogatásban részesül, esetleg hogy milyen fegyelmi vagy kártérítési ügyekben érintett. Véleményünk szerint a tervezett rendszer funkcióit nem egy központi adatbázis kiépítésével, hanem egységes elveken alapuló autonóm egyetemi adatbázisok rendszerének létrehozásával és szigorú célhozkötöttségen alapuló korlátozott összekapcsolhatóságukkal célszerű ellátni. Az adatbázisok felépítésére és adattartalmára vonatkozó egységes követelményeket jogszabály határozhatja meg.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes